**भारत सरकार**

**विद्युत मंत्रालय**

**....**

 **राज्य सभा**

अ**तारांकित प्रश्न संख्या-85**

**जिसका उत्तर** 24 नवंबर**, 2014 को दिया जाना है ।**

**तमिलनाडु में अल्ट्रा मेगा पावर प्रोजेक्ट**

**(यूएमपीपी)**

**85. श्रीमती कानीमोझीः**

क्या **विद्युत** मंत्री यह बताने की कृपा करेंगे किः

(क) तमिलनाडु के चेय्यूर में अल्ट्रा मेगा पावर प्रोजेक्ट (यूएमपीपी) के कार्यान्वयन की क्या स्थिति है;

(ख) क्या इस परियोजना के शुरू होने में विलंब के कारण लगभग 5000 करोड़ रुपए की लागत वृद्धि हो गई है और यदि हां, तो तत्संबंधी ब्यौरा क्या है;

(ग) इस विलंब के क्या कारण हैं; और

(घ) क्या तमिलनाडु में और अल्ट्रा मेगा पावर प्रोजेक्ट स्थापित करने के लिए कोई प्रस्ताव रखा गया है और यदि हां, तो तत्संबंधी ब्यौरा क्या है?

**उत्तर**

**विद्युत, कोयला एवं नवीन और नवीकरणीय ऊर्जा राज्य मंत्री (स्वतंत्र प्रभार)**

**(श्री पीयूष गोयल)**

**(क) :** तमिलनाडु में चेय्यूर यूएमपीपी के लिए अर्हता हेतु अनुरोध (आर एफ क्यू) दिनांक 26.09.2013 को जारी किया गया था। अर्हता प्राप्त बोलीकर्ताओं को प्रस्ताव हेतु अनुरोध (आर एफ पी) 27.12.2013 को जारी किया गया था । आर. एफ. पी. दिनांक 22.12.2014 को प्रस्तुत की जानी निर्धारित है।

**(ख) :** उपर्युक्त एसपीवी के अन्तरण के पश्चात परियोजना को सफल बोलीकर्ता द्वारा चालू किया जायेगा। सफल बोलीकर्ता द्वारा परियोजना को पूरा करने की लागत का आकलन किया जायेगा।

**(ग) :** आरएफक्यू संशोधित मानक बोली दस्तावेजों (एसबीडी) के आधार पर जारी किया गया था और कुछ अर्हताप्राप्त बोलीकर्ताओं ने यह कारण बताते हुए समय विस्तार की मांग की कि आकार, जटिलता, शामिल भिन्नताओं की संख्या और परियोजना के स्वरूप के कारण कार्य में परिकल्पित समय की तुलना में उल्लेखनीय रूप से काफी अधिक समय लग रहा है।

**(घ) :** राज्य सरकार ने नागापट्टिनम जिले में एक अन्य यूएमपीपी की स्थापना हेतु अनुरोध किया है।

\*\*\*\*\*\*\*\*